b'\n_START_ARTICLE_\nBukanierius\n_START_PARAGRAPH_\nBukanieriai (pranc. boucanier, angl. buccaneer) \xe2\x80\x93 piratai, XVII a. puldin\xc4\x97j\xc4\x99 Ispanijos laivus Karib\xc5\xb3 j\xc5\xabros regione. Bukanieriai plaukiodavo didel\xc4\x97mis komandomis, puldin\xc4\x97jo ir pl\xc4\x97\xc5\xa1\xc4\x97 ne tik laivus, bet ir Karib\xc5\xb3 j\xc5\xabros pakran\xc4\x8di\xc5\xb3 miestus._NEWLINE_Terminas \xe2\x80\x9ebukanierius\xe2\x80\x9c kil\xc4\x99s i\xc5\xa1 Karib\xc5\xb3 j\xc5\xabros regiono aravak\xc5\xb3 kalbos \xc5\xbeod\xc5\xbeio buccan, kuriuo apib\xc5\xabdinamas medinis r\xc4\x97mas m\xc4\x97sai r\xc5\xabkyti. I\xc5\xa1 jo kilo pranc\xc5\xabz\xc5\xb3 kalbos \xc5\xbeodis boucane, o \xc5\xa1\xc4\xaf \xc4\xafrengin\xc4\xaf naudodavusius Espanjolos salos (dab. Haitis ir Dominikos Respublika) med\xc5\xbeiotojus imta vadinti boucanier.\n_START_SECTION_\nIstorija\n_START_PARAGRAPH_\nMa\xc5\xbedaug 1630 m. i\xc5\xa1 Espanjolos i\xc5\xa1varyti pranc\xc5\xabzai pab\xc4\x97go \xc4\xaf gretim\xc4\x85 Tortugos sal\xc4\x85. Ispanai m\xc4\x97gino juos i\xc5\xa1vyti ir i\xc5\xa1 Tortugos, bet bukanieriai, susivienij\xc4\x99 su kitais pranc\xc5\xabzais, olandais ir anglais, \xc4\x97m\xc4\x97 puldin\xc4\x97ti ispan\xc5\xb3 laivus, plaukian\xc4\x8dius pro Prie\xc5\xa1v\xc4\x97jin\xc4\xaf s\xc4\x85siaur\xc4\xaf. Ilgainiui j\xc5\xb3 galia taip i\xc5\xa1augo, kad \xc5\xa1ie piratai pasiekdavo net ispani\xc5\xa1kosios Amerikos krantus ir pl\xc4\x97\xc5\xa1davo pakran\xc4\x8di\xc5\xb3 miestus._NEWLINE_Europos didvalstybi\xc5\xb3 akimis, bukanieriavimas buvo nebrangus b\xc5\xabdas alinti \xc5\xa1alis konkurentes, ypa\xc4\x8d Ispanij\xc4\x85, tod\xc4\x97l Brit\xc5\xb3 imperijos, Pranc\xc5\xabzijos ir Nyderland\xc5\xb3 vyriausyb\xc4\x97s suteikdavo bukanieriams kaperi\xc5\xb3 licencijas mainais \xc4\xaf dal\xc4\xaf j\xc5\xb3 pelno. Jamaikos gubernatorius Thomas Modyford netgi pasi\xc5\xabl\xc4\x97 bukanieriams teis\xc4\x99 bazuoti laivus Port Rojalyje, tod\xc4\x97l netrukus uostamiestis tapo labiausiai klestin\xc4\x8diu visame Karib\xc5\xb3 j\xc5\xabros regione. Kartais bukanieriams vadovauti b\xc5\xabdavo paskiriami Britanijos Karali\xc5\xa1kojo karo laivyno karininkai. Nors daugelis bukanieri\xc5\xb3 laik\xc4\x97 save kaperiais, jie pl\xc4\x97\xc5\xa1ikavo nepriklausomai nuo to, ar \xc5\xa1alys tuo metu kariaudavo, ar ne, o licencijas tur\xc4\x97j\xc4\x99 bukanieriai da\xc5\xbenai nepaisydavo jose nustatyt\xc5\xb3 s\xc4\x85lyg\xc5\xb3. Anglija ir Pranc\xc5\xabzija neretai pro pir\xc5\xa1tus \xc5\xbei\xc5\xabr\xc4\x97davo \xc4\xaf bukanieri\xc5\xb3 veikl\xc4\x85, jei ji kenkdavo Ispanijai, o Ispanija visus bukanierius laik\xc4\x97 piratais ir sulaikytuosius teisdavo mirties bausme, nepriklausomai nuo to, ar jie tur\xc4\x97davo kit\xc5\xb3 \xc5\xa1ali\xc5\xb3 i\xc5\xa1duotas licencijas verstis kaperi\xc5\xb3 veikla._NEWLINE_XVII a. pab., ma\xc5\xbe\xc4\x97jant Ispanijos galiai, bukanieriavimas \xc4\x97m\xc4\x97 trikdyti Pranc\xc5\xabzijos ir Anglijos prekyb\xc4\x85 su ispani\xc5\xa1k\xc4\x85ja Amerika. Bukanieriai, anks\xc4\x8diau laikyti gynybos prie\xc5\xa1 Ispanij\xc4\x85 priemone, dabar \xc4\x97m\xc4\x97 virsti gr\xc4\x97sme prekybai ir kolonij\xc5\xb3 vald\xc5\xbeia \xc4\x97m\xc4\x97 jiems prie\xc5\xa1intis. Tuo pat metu Europos vyriausyb\xc4\x97s prad\xc4\x97jo pama\xc5\xbeu atsisakyti nuolatinio karo politikos. Bukanierius buvo sunku suvaldyti ir jie nuolat keldavo gr\xc4\x97sm\xc4\x99 \xc4\xaftraukti kolonijas \xc4\xaf nepageidaujamus karus. Ilgainiui daugelis bukanieri\xc5\xb3 per\xc4\x97jo prie teis\xc4\x97tos veiklos arba prisijung\xc4\x97 prie kit\xc5\xb3 pirat\xc5\xb3, ie\xc5\xa1kodavusi\xc5\xb3 grobio Indijos vandenyne, rytin\xc4\x97je \xc5\xa0iaur\xc4\x97s Amerikos pakrant\xc4\x97je, Vakar\xc5\xb3 Afrikoje ir Karib\xc5\xb3 j\xc5\xabros regione.\n_START_SECTION_\nKaryba\n_START_PARAGRAPH_\nPrad\xc5\xbeioje bukanieriai slapta, da\xc5\xbenai naktimis, u\xc5\xbepuldavo ispan\xc5\xb3 galeonus ma\xc5\xbeais laiveliais ir patekdavo ant denio dar nesp\xc4\x97jus paskelbti pavojaus. \xc5\xa0auliai stengdavosi pirmiausia pa\xc5\xa1alinti vairinink\xc4\x85 ir karininkus. Bukanieriai gars\xc4\x97jo savo \xc5\xbeiaurumu, ir ilgainiui daugelis auk\xc5\xb3 tiesiog pasiduodavo, tik\xc4\x97damiesi i\xc5\xa1saugoti gyvybes._NEWLINE_Puldami pakran\xc4\x8di\xc5\xb3 miestus, bukanieriai neplaukdavo tiesiai \xc4\xaf uost\xc4\x85 ir nebombarduodavo \xc4\xaftvirtinim\xc5\xb3, kaip buvo \xc4\xafprasta karo laivyno atveju, o slapta i\xc5\xa1silaipindavo atokiau nuo miesto, nu\xc5\xbeygiuodavo iki tikslo ir puldavo i\xc5\xa1 sausumos pus\xc4\x97s, kur \xc4\xaftvirtinimai paprastai b\xc5\xabdavo menkesni. Da\xc5\xbeniausiai tokie antpuoliai b\xc5\xabdavo grind\xc5\xbeiami netik\xc4\x97tumu ir sparta.'